Akt o podmienkach pristúpenia Bulharskej republiky a Rumunska a o úpravách zmlúv, na ktorých je založená Európska únia - Príloha VII:Zoznam uvedený v článku 23 Aktu o pristúpení: prechodné opatrenia Rumunsko - 5.Poľnohospodárstvo - B.Právne predpisy v oblasti veterinárstva a rastlinolekárstva - I.Právne predpisy v oblasti veterinárstva



Úradný vestník L 157 , 21/06/2005 S. 0322 - 0323



I. PRÁVNE PREDPISY V OBLASTI VETERINÁRSTVA 32004 R 0852: nariadenie Európskeho parlamentu a Rady (ES) č. 852/2004 z 29. apríla 2004 o hygiene potravín (Ú. v. EÚ L 139, 30.4.2004, s. 1). 32004 R 0853: nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické pravidlá pre potraviny živočíšneho pôvodu (Ú. v. EÚ L 139, 30.4.2004, s. 55). a) Štrukturálne požiadavky stanovené v nariadení (ES) č. 852/2004, príloha II, kapitola II a v nariadení (ES) č. 853/2004, príloha III, oddiel I, kapitoly II a III, oddiel II, kapitoly II a III a oddiel V, kapitola I sa nevzťahujú na prevádzkarne v Rumunsku, ktoré sú uvedené v dodatku B k tejto prílohe, do 31. decembra 2009 podľa podmienok uvedených nižšie. b) Pokiaľ sa na prevádzkarne uvedené v písmene a) vzťahujú výhody na základe jeho ustanovení, výrobky, ktoré pochádzajú z týchto prevádzkarní, budú bez ohľadu na dátum ich uvedenia na trh uvádzané iba na domáci trh alebo použité na ďalšie spracovanie v prevádzkarniach v Rumunsku, na ktoré sa tiež vzťahujú ustanovenia písmena a). Tieto výrobky musia byť označené odlišnou zdravotnou alebo identifikačnou značkou, ako je tá, ktorá je uvedená v článku 5 nariadenia (ES) č. 853/2004. Predchádzajúci pododsek sa vzťahuje aj na všetky výrobky, ktoré pochádzajú zo združenej prevádzkarne na spracovanie mäsa, ak časť prevádzkarne podlieha ustanoveniam písmena a). c) Prevádzkarne na spracovanie mlieka uvedené v dodatku B k tejto prílohe môžu do 31. decembra 2009 prijímať dodávky surového mlieka, ktoré nespĺňa požiadavky alebo nebolo upravené v súlade s požiadavkami v nariadení (ES) č. 853/2004, príloha III, oddiel IX, kapitola I, podkapitoly II a III za predpokladu, že tieto hospodárstva, z ktorých sa mlieko dodáva, sú uvedené v zozname, ktorý na tento účel vedú rumunské orgány. Rumunsko predloží výročné správy Komisii o pokroku dosiahnutom pri modernizácii týchto hospodárstiev, ktoré produkujú mlieko, a systémov získavania mlieka. d) Rumunsko zabezpečí postupný súlad so štrukturálnymi požiadavkami uvedenými v písmene a). Rumunsko pred dňom pristúpenia predloží Komisii plán modernizácie, ktorý bude schválený príslušným vnútroštátnym veterinárnym orgánom, pre každú prevádzkareň, na ktorú sa vzťahuje opatrenie stanovené v písmene a) a ktorá je uvedená v dodatku B. Tento plán bude obsahovať zoznam všetkých nedostatkov vzhľadom na požiadavky uvedené v odseku a) a plánovaný dátum ich odstránenia. Rumunsko predloží výročné správy Komisii o pokroku dosiahnutom v každej z týchto prevádzkární. Rumunsko zabezpečí, že naďalej budú prevádzkované iba tie prevádzkarne, ktoré do 31. decembra 2009 splnia v plnom rozsahu tieto požiadavky. e) Komisia môže, v súlade s postupom uvedeným v článku 58 nariadenia (ES) č. 178/2002 [10], aktualizovať dodatok B k tejto prílohe pred pristúpením a do 31. decembra 2009 a v tejto súvislosti doplniť alebo vypustiť jednotlivé prevádzkarne so zreteľom na pokrok dosiahnutý v náprave existujúcich nedostatkov a na výsledky monitorovania. Podrobné vykonávacie pravidlá s cieľom zabezpečiť riadne fungovanie vyššie uvedeného prechodného režimu môžu byť prijaté v súlade s postupom ustanoveným v článku 58 nariadenia (ES) č. 178/2002. [10] Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1). Nariadenie naposledy zmenené a doplnené nariadením (ES) č. 1642/2003 (Ú. v. EÚ L 245, 29.9.2003, s. 4). --------------------------------------------------